''Uyo wene uucita ulubembu wakwa kasebanya'' (1 Yohane 3:8), pantu ulubembu e cifuma mu kusuminisha ku kufwaya kwa bubi, ukwa musango wesu fwebene wacifyalilwa, (Yakobo 1:14,15), kuntu Baibele aleita 'kasebanya'. ''Pa mulimo uyu eco umwana wakwa Lesa asokolwelwe, ukuti wene engonaula imilimo yakwa kasebanya'' (1 Yohane 3:8). Ifwe nga twalungika mu kulanda ukuti kasebanya ali kufwaya kwesu kwa bubi, ninshi imilimo ya kufwaya kwesu kwa bubi, ekutiila ififumamo, ni membu shesu. Ici cashininkishiwa na 1 Yohane 3:5: ''Wene (Yesu) asokolwelwe ku kusenda imembu shesu''. Ici cashininkisha ukuti ''imembu shesu'' ne ''milimo yakwa kasebanya'' fili fimo fine. Imilimo 5:3 yapeela icilangililo cimbi palwa kusuntikana uku pakati kakwa kasebanya ne membu shesu. Petro alanda kuli Anania: ''Bushe mulandu nshi Satana esushiishe mu mutima obe?'' Elyo mu vesi 4 Petro alanda ''Bushe mulandu nshi iwe wimitiile icintu ici mu mutima obe?'' Ukwimita icintu cimo icibi mukati ka mutima wesu e cimo cine nga Satana ukwisusha mu mutima wesu. Ifwe fwebene nga twaimita icintu cimo, pamo nga amapange ya lubembu, elyo yene yatendeka mukati keesu. Umwanakashi nga aimita umwana, wene teekala kunse ya mwanakashi; wene atendeka mukati ka mwanakashi. Yakobo 1:14,15 abomfya icipasho cimo cine mu kulondolola ifyo ulunkumbwa lwesu lwimita no kufyala ulubembu, ulo ulufyala imfwa. Amalumbo 109:6 yalinganya umuntu wa lubembu na 'satana': ''Iwe biika umuntu wa bubi pamulu wakwe: kabili leka Satana eminine ku kuboko kwakwe kwa kukulyo'', ekutiila mu maka pamulu wakwe (pashanya Amalumbo 110:1).